Kommissionens meddelelse vedrørende tilbagebetaling af antidumpingtold

(2002/C 127/06)

Denne meddelelse fastlægger retningslinjerne for anvendelsen af artikel 11, stk. 8, i Rådets forordning (EF) nr. 384/96(1) (i det følgende benævnt "grundforordningen" om tilbagebetaling af antidumpingtold ((2). Disse retningslinjer erstatter de retningslinjer, der blev offentliggjort i 1986(3). I betragtning af de betydelige ændringer af bestemmelserne vedrørende tilbagebetaling af antidumpingtold er det fundet hensigtsmæssigt at offentliggøre en ajourført udgave af retningslinjerne. Formålet med retningslinjerne er at præcisere over for de forskellige parter, som er involveret i en tilbagebetalingsprocedure, hvilke betingelser der skal opfyldes af en anmodning, og give en omfattende redegørelse for de enkelte trin i den procedure, der kan føre til tilbagebetaling.

1. MÅL

Refusionsproceduren skal muliggøre tilbagebetaling af antidumpingtold, der allerede er blevet betalt, hvis det påvises, at den dumpingmargen, der lå til grund for betalingen af tolden, er blevet elimineret eller reduceret til et niveau, der er lavere end den gældende toldsats.

2. GRUNDLÆGGENDE PRINCIPPER FOR EN TILBAGEBETALINGSPROCEDURE

De herunder anførte hovedprincipper skal give en hurtig vejledning til den tilbagebetalingsprocedure, der er nærmere beskrevet i punkt 3:

2.1. Hvilke betingelser skal opfyldes?

a) Anmodninger om tilbagebetaling i henhold til artikel 11, stk. 8, i grundforordningen skal påvise, at den dumpingmargen, der lå til grund for betalingen af tolden, er blevet reduceret eller elimineret. Under andre omstændigheder kan bestemmelserne i afsnit VII, kapitel 5, i Fællesskabets toldkodeks(4) om godtgørelse af importafgifter finde anvendelse.

b) Der kan kun indgives anmodninger for transaktioner, hvor antidumpingtolden er fuldt ud betalt. Sikkerhedsstillelse i henhold til artikel 248 i Kommissionens forordning (EØF) nr. 2454/93 om gennemførelsesbestemmelser til EF-toldkodeksen(5) anses ikke for at svare til betaling. Anmodninger, som vedrører import, for hvilken der er stillet sikkerhed, kan derfor ikke behandles(6).

2.2. Hvem er berettiget til at anmode om tilbagebetaling?

a) Enhver importør, der kan påvise enten direkte eller indirekte at have betalt antidumpingtold for en specifik import, kan anmode om tilbagebetaling.

b) Hvis der er indført antidumpingtold efter en undersøgelse, hvor Kommissionen i henhold til artikel 17 i grundforordningen benyttede sig af stikprøver for at fastlægge dumpingens omfang, er parter, der importerer en vare, ikke udelukket fra tilbagebetalingsproceduren. Dette er tilfældet, uanset om de producenter, der eksporterede til de pågældende importører, indgik i den oprindelige stikprøve.

2.3. Hvordan fastsættes den reviderede dumpingmargen?

a) Undersøgelsen vil fastsætte en dumpingmargen for al eksport af den pågældende vare, som den eksporterende producent i den pågældende sag i en repræsentativ periode har foretaget til alle importører i Fællesskabet, og ikke blot til den importør, der anmoder om tilbagebetaling.

b) Undersøgelsen vil derfor omfatte alle modeller af varen, der er omfattet af definitionen af varen i forordningen om indførelse af antidumpingtold, og ikke kun de modeller, der indføres i Fællesskabet af ansøgeren.

c) Medmindre omstændighederne har ændret sig, vil der blive benyttet samme metode som i den oprindelige undersøgelse.

2.4. Hvis samarbejde er påkrævet?

En anmodning om tilbagebetaling kan kun behandles med godt resultat, hvis både ansøgeren og den eksporterende producent udviser samarbejdsvilje. Ansøgeren bør forsøge at sikre, at den eksporterende producent afgiver de relevante oplysninger til Kommissionen. Dette vil indebære udfyldelse af et spørgeskema, der kan gøre det nødvendigt at undersøge alle relevante handelsmæssige oplysninger for en nærmere fastlagt tidligere periode, og acceptere en undersøgelse af nøjagtigheden af sådanne oplysninger, herunder et kontrolbesøg på stedet. En eksporterende producent kan ikke "samarbejde delvist" ved kun at afgive udvalgte oplysninger. Dette vil føre til, at Kommissionen konkluderer, at det pågældende selskab ikke udviser samarbejdsvilje, og afviser anmodningen.

2.5. Hvordan beskyttes fortrolige oplysninger?

Reglerne om fortrolighed i artikel 19 i grundforordningen gælder for alle oplysninger, der modtages i forbindelse med anmodninger om tilbagebetaling af antidumpingtold.

2.6. Hvilke frister gælder?

a) Ansøgninger i henhold til artikel 11, stk. 8, i grundforordningen skal indgives til de kompetente myndigheder i den medlemsstat, hvori varerne er overgået til fri omsætning, senest seks måneder fra datoen for fastsættelsen af den skyldige antidumpingtold for de pågældende varer.

b) Kommissionen træffer normalt en afgørelse om tilbagebetaling af told inden 12 måneder og under ingen omstændigheder senere end 18 måneder fra den dato, hvor Kommissionen modtog en anmodning om tilbagebetaling, der ansås for behørigt dokumenteret.

c) Hvis der indrømmes tilbagebetaling, har medlemsstaternes myndigheder 90 dage fra datoen for meddelelsen om Kommissionens beslutning om tilbagebetaling til at foretage betalingen.

2.7. Hvor meget kan tilbagebetales?

Hvis det fastslås, at anmodningen er antagelig og berettiget, kan tilbagebetalingen omfatte:

- en del af den betalte antidumpingtold, hvis dumpingmargenen er reduceret,

eller

- hele den betalte antidumpingtold, hvis dumpingmargenen er elimineret.

3. PROCEDURE

Proceduren for beslutningen om, hvorvidt en antidumpingtold kan tilbagebetales, har to faser:

- indgivelse af en anmodning

- undersøgelse af kravet.

3.1. Indgivelse af en anmodning

3.1.1. Anmodningens form

Anmodningen skal indgives skriftligt på et af Fællesskabets officielle sprog og skal underskrives af ansøgeren eller en person, der er beføjet til at repræsentere ansøgeren.

Anmodningen skal indeholde:

i) en erklæring, hvori der stilles krav om tilbagebetaling, og hvori det erklæres, at dumpingmargenen for den til ansøgeren eksporterende producent, som har ligget til grund for betalingen af den nævnte told, er blevet reduceret eller elimineret

ii) en erklæring om, at den antidumpingtold, der ønskes tilbagebetalt, er blevet betalt fuldt ud

iii) en angivelse af det samlede beløb, der ønskes tilbagebetalt, samt angivelse af de specifikke transaktioner, der ligger til grund for dette samlede beløb.

Som en hjælp til ansøgeren er der som bilag til denne meddelelse gengivet en ansøgningsformular.

For at gøre det muligt for Kommissionen at behandle tilbagebetalingsundersøgelsen hurtigere kan ansøgeren vedlægge anmodningen alle relevante dokumenter eller beviser, som den skal afgive i henhold til punkt 3.2.1.

3.1.2. Indgivelse af anmodningen

Anmodningen skal indgives til de kompetente myndigheder i den medlemsstat, på hvis område den af antidumpingtolden omfattede vare overgik til fri omsætning.

Medlemsstaten fremsender straks anmodningen til Europa-Kommissionen, Generaldirektoratet for Handel, B-1049 Bruxelles/Brussel, Belgien. Kommissionen kan efterfølgende henvende sig til medlemsstaten med henblik på at kontrollere, om den pågældende antidumpingtold er blevet betalt i fuldt omfang.

Hvor det er passende, vil Kommissionen underrette de direkte berørte parter om enhver anmodning om tilbagebetaling af antidumpingtold og give dem mulighed for at fremsætte bemærkninger.

3.1.3. Fristen for indgivelse af anmodninger

a) Frist på seks måneder

Alle anmodninger om tilbagebetaling skal indgives til den relevante medlemsstat inden for den frist på seks måneder(7), der er fastsat i artikel 11, stk. 8, andet led, i grundforordningen.

Ved overholdelsen af fristen på seks måneder for indgivelse af en anmodning skal det erindres, at denne frist også skal overholdes i sager, hvor en forordning om indførelse af told anfægtes ved Retten i Første Instans, eller hvor anvendelsen af forordningen er indbragt for nationale administrative eller retlige organer.

Alt efter de specifikke omstændigheder ved hver enkelt sag regnes fristen på seks måneder fra:

- datoen for ikrafttrædelsen af en forordning om indførelse af endelig told og opkrævelse af beløb, for hvilke der er stillet sikkerhed i form af midlertidig told, eller

- datoen for fastsættelsen af den endelige antidumpingtold, dvs. datoen for toldmyndighedernes accept af toldangivelsen, eller

- hvis det korrekte toldbeløb fastsættes efter en kontrol, datoen for den seneste fastlæggelse af den skyldige told.

Alle anmodninger skal opfylde betingelserne i punkt 3.1.1 inden for denne frist på seks måneder.

b) Dato for indgivelse af anmodningen

Ved fremsendelsen af anmodningen til Kommissionen skal medlemsstaten angive datoen for indgivelsen af anmodningen, dvs. den dato, hvor medlemsstatens kompetente myndigheder modtog anmodningen.

Ansøgerne bør i egen interesse sikre sig bevis for, at den relevante medlemsstat har modtaget deres anmodning. For eksempel kan

- anmodninger sendt med postvæsenet sendes rekommanderet ledsaget af et modtagelsesbevis

- datoen for modtagelsen af en telefax hos medlemsstatens kompetente myndigheder fastsættes på grundlag af den dato, der er anført på transmissionsrapporten og faxjournalen.

3.1.4. Tilbagevendende anmodninger

Så snart ansøgeren ved, at han vil indgive mere end en anmodning om tilbagebetaling af antidumpingtold, der er opkrævet for den pågældende vare, bør han underrette Kommissionen. Kommissionen har behov for disse oplysninger for at kunne gennemføre undersøgelsen så effektivt som muligt.

3.2. Undersøgelse

3.2.1. Dokumentation, der ønskes fra ansøgeren

Kommissionen vil underrette ansøgeren om, hvilke oplysninger der skal afgives, med nærmere angivelse af en rimelig frist herfor. Dette vil omfatte:

a) faktura(er) og andre dokumenter, som toldprocedurerne var baseret på

b) tolddokumenter, der identificerer de importtransaktioner, for hvilke der ønskes tilbagebetaling, og som specifikt viser grundlaget for fastsættelse af den told, der skal opkræves (arten, mængden og værdien af de varer, der er angivet til fortoldning, og den anvendte antidumpingtoldsats), samt det nøjagtige beløb, der er opkrævet i antidumpingtold

c) erklæringer om, at

i) den opkrævede told ikke er blevet godtgjort af den eksporterende producent eller af nogen tredjepart, og at der ikke vil finde nogen senere godtgørelse sted

ii) de priser, der ligger til grund for anmodningen, er reelle

iii) der ikke er indgået noget kompensationsarrangement før, efter eller samtidig med det pågældende salg

d) hvis ansøgeren ikke er forretningsmæssigt forbundet med den eksporterende producent, og hvis de relevante oplysninger ikke er umiddelbart tilgængelige, skal anmodningen indeholde en erklæring fra den eksporterende producent om, at dumpingmargenen er blevet reduceret eller elimineret, og at han vil give Kommissionen alle relevante oplysninger herom (dvs. oplysninger vedrørende den normale værdi og eksportpriser for en periode, i hvilken hans varer direkte eller indirekte eksporteredes til Fællesskabet, og på hvilke der er blevet opkrævet told). En passende repræsentativ undersøgelsesperiode vil senere blive fastsat af Kommissionen (se punkt 3.2.2)

e) hvis importører har betalt told på grundlag af foranstaltninger indført efter en oprindelig undersøgelse, hvor der er udtaget en stikprøve blandt eksporterende producenter i henhold til artikel 17 i grundforordningen, er ansøgerne ikke forpligtet til at afgive oplysninger vedrørende den gruppe af eksporterende producenter, der oprindelig indgik i stikprøven, men behøver kun afgive de relevante oplysninger, der vedrører deres egne eksporterende producenter.

Kopier af originale fakturaer, toldangivelser osv. skal fremlægges med en erklæring om deres ægthed fra ansøgeren eller dennes eksporterende producent, alt efter tilfældet. Desuden skal sådanne dokumenter eller oversættelser heraf være på et af Fællesskabets officielle sprog.

For at gøre det muligt for Kommissionen at gennemføre tilbagebetalingsundersøgelsen hurtigere kan ansøgeren fremsende den nævnte dokumentation sammen med sin anmodning til de kompetente myndigheder i den relevante medlemsstat. Kommissionen vil så overveje, om anmodningen indeholder alle de oplysninger, der ønskes fra ansøgeren. Kommissionen vil om nødvendigt underrette ansøgeren om, hvilke oplysninger der endnu skal afgives, og nærmere angive en rimelig frist herfor.

3.2.2. Dokumentation, der ønskes fra den eksporterende producent

a) Repræsentativ periode

Med henblik på at fastsætte den reviderede dumpingmargen vil Kommissionen angive den repræsentative periode, der skal undersøges, og som normalt vil omfatte datoen eller datoerne for faktureringen af den eller de transaktioner, for hvilke der ønskes tilbagebetaling. Denne periode vil normalt være på mindst seks måneder og vil omfatte en periode forud for datoen for den eksporterende producents fakturering af den første transaktion.

b) Spørgeskemaer

I henhold til artikel 6, stk. 2, i grundforordningen vil den eller de eksporterende producenter, der forsynede ansøgeren, og i påkommende tilfælde også den eller de forretningsmæssigt forbundne importører blive anmodet om at afgive oplysninger om hele salget til fællesskabsmarkedet og ikke blot salget til ansøgeren.

Af fortrolighedshensyn kan den eksporterende producent sende sådanne oplysninger direkte til Kommissionen. Oplysningerne vil blive indhentet ved hjælp af et spørgeskema, som skal sendes til ansøgerens eksporterende producent(er) (og til alle forretningsmæssigt forbundne importører i Fællesskabet), og som skal besvares senest 37 dage efter afsendelsen.

Først når Kommissionen har modtaget alle oplysninger og besvarelserne af spørgeskemaerne (herunder svar vedrørende eventuelle væsentlige mangler, der er konstateret i besvarelsen), vil ansøgningen blive anset for at være behørigt dokumenteret.

Parter, som afgiver oplysninger, skal være opmærksomme på, at Kommissionen kan kontrollere alle oplysninger og beviser, den har modtaget.

3.2.3. Undersøgelse af kravets berettigelse

a) Generel metode

Den reviderede dumpingmargen vil blive fastsat ved en sammenligning for den repræsentative periode af:

- den normale værdi for de pågældende eksporterede varer, og

- eksportprisen

i overensstemmelse med de relevante bestemmelser i artikel 2 i grundforordningen.

I henhold til artikel 11, stk. 9, i grundforordningen skal Kommissionen anvende "de samme metoder, som benyttedes i den undersøgelse, der resulterede i indførelsen af den pågældende told, idet der tages behørigt hensyn til bestemmelserne i artikel 2 (Konstatering af dumping), særlig stk. 11 og 12 (anvendelse af vejede gennemsnit ved beregning af dumpingmargenen), og bestemmelserne i artikel 17 (Stikprøver)."

Hvis antallet af eksporterende producenter, varetyper eller transaktioner, som er berørt af anmodninger indgivet over en periode på seks måneder regnet fra datoen for indgivningen af den første anmodninger eller 12 måneder regnet fra indførelsen af endelige foranstaltninger, idet det seneste tidspunkt er gældende, er så stort, at individuelle undersøgelser vil være unødvendigt besværligt og hindre en rettidig afslutning af undersøgelsen, kan Kommissionen basere beregningen af den reviderede dumpingmargen på en stikprøve af de eksporterende producenter, varetyper eller transaktioner, der er omfattet af anmodningen eller anmodningerne, jf. bestemmelserne i grundforordningens artikel 17, særlig stk. 3.

b) Beregning af eksportprisen

Hvis eksportprisen forekommer upålidelig og derfor beregnes i henhold til artikel 2, stk. 9, i grundforordningen, beregner Kommissionen den uden noget fradrag for den betalte antidumpingtold, når der fremlægges afgørende beviser for, at tolden er behørigt afspejlet i videresalgspriserne og de efterfølgende salgspriser i Fællesskabet.

(c) Anvendelse af resultater af fornyede undersøgelser

I forbindelse med undersøgelsen af en anmodning om tilbagebetaling kan Kommissionen når som helst træffe beslutning om at indlede en interimsundersøgelse i overensstemmelse med artikel 11, stk. 3, i grundforordningen. Proceduren vedrørende anmodningen om tilbagebetaling vil blive suspenderet, indtil den fornyede undersøgelse er afsluttet.

Resultaterne af den fornyede undersøgelse kan anvendes til at afgøre, om en anmodning om tilbagebetaling er berettiget, forudsat at datoen for faktureringen af de transaktioner, for hvilke der kræves tilbagebetaling, ligger inden for den undersøgelsesperiode, der er omfattet af den fornyede undersøgelse.

d) Fremskrivning

Uanset litra c) kan den for enhver undersøgelsesperiode fastsatte dumpingmargen af hensyn til forvaltningens effektivitet fremskrives for importtransaktioner, der ikke er omfattet af den pågældende periode. Dette kan imidlertid kun ske på visse nærmere betingelser:

- Fremskrivning kan kun finde sted for en periode, der ligger umiddelbart op til en periode, der er blevet undersøgt.

- Undersøgelsesresultater kan kun fremskrives med højst seks måneder.

- Fremskrivelse kan kun anvendes, hvis dumpingmargenen er blevet fastsat på grundlag af en afsluttet undersøgelse.

- Fremskrivelse kan kun anvendes på en toldsum, der er relativt begrænset i forhold til hele tilbagebetalingsanmodningen.

3.2.4. Manglende samarbejdsvilje

I tilfælde, hvor ansøgeren eller den eksporterende producent

- afgiver falske eller misvisende oplysninger, eller

- nægter at give adgang til relevante oplysninger eller ikke afgiver sådanne oplysninger inden for en rimelig frist, eller

- i væsentlig grad lægger hindringer i vejen for undersøgelsen, herunder for en kontrol af oplysningerne i det omfang, som Kommissionen finder nødvendigt,

vil der blive set bort fra disse oplysninger, og der kan gøres brug af de foreliggende faktiske oplysninger, jf. artikel 18 i grundforordningen.

I sådanne tilfælde vil den dumpingmargen, der blev fastsat under den undersøgelse, som førte til indførelsen af den told, der kræves tilbagebetalt, normalt blive anset for at udgøre de bedst mulige foreliggende oplysninger. Kommissionen vil derfor finde, at dumpingmargenen ikke er blevet reduceret, og anmodningen vil blive afvist.

3.2.5. Underretning

Når undersøgelsen af, hvorvidt anmodningen er berettiget, er afsluttet, vil importørerne blive underrettet om de væsentligste kendsgerninger og overvejelser, på grundlag af hvilke Kommissionen påtænker at træffe en afgørelse vedrørende tilbagebetalingsanmodningen, mens samarbejdsvillige eksporterende producenter kun skal underrettes om behandlingen af de for dem relevante oplysninger, særlig beregningerne af den normale værdi og eksportpriserne.

4. RESULTAT

4.1. Overskydende beløb tilbagebetales

Det overskydende beløb, der skal tilbagebetales til ansøgeren, vil normalt blive beregnet som forskellen mellem den opkrævede told og den faktisk skyldige told, baseret på den i undersøgelsen fastsatte dumpingmargen, som en absolut sum.

4.2. Betaling

Tilbagebetalingen skal normalt finde sted senest 90 dage efter datoen for meddelelsen om beslutningen om tilbagebetaling.

Det er fortsat den nationale lovgivning i hver medlemsstat, der afgør, om der skal betales renter af betalinger, der sker efter 90 dage.

4.3. Tilbagekaldelse af en beslutning om tilbagebetaling

Hvis det efterfølgende konstateres, at en beslutning om indrømmelse af tilbagebetaling er blevet truffet på grundlag af falske eller ufuldstændige oplysninger afgivet af de parter, der har interesse i proceduren, vil den blive tilbagekaldt med tilbagevirkende kraft. Det forhold, at en beslutning om tilbagebetaling er baseret på falske eller ufuldstændige oplysninger, betyder, at der ikke foreligger et objektivt retsgrundlag for denne beslutning, hvilket derfor fra begyndelsen fratager den pågældende importør retten til at opnå tilbagebetaling og berettiger tilbagekaldelsen af nævnte beslutning.

Som følge af en sådan tilbagekaldelse vil de refunderede beløb svarende til den oprindelige antidumpingtold blive opkrævet.

Når Kommissionen har vedtaget en beslutning om at tilbagekalde en beslutning om tilbagebetaling, sikrer den pågældende medlemstat, at denne beslutning gennemføres korrekt på dens område ved at opkræve de beløb, der ubeføjet er blevet tilbagebetalt i henhold til artikel 11, stk. 8, i grundforordningen.

De kompetente myndigheder i den pågældende medlemsstat skal ved gennemførelsen af en sådan beslutning handle i overensstemmelse med procedure- og substansreglerne i deres egen nationale lovgivning, forudsat at anvendelsen af national lov ikke påvirker omfanget og effektiviteten af Kommissionens beslutning om at tilbagekalde sin tidligere beslutning om at indrømme tilbagebetaling.

>PIC FILE= "C_2002127DA.001501.TIF">

(1) Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (EFT L 56 af 6.3.1996, s. 1), senest ændret ved forordning (EF) nr. 2238/2000 (EFT L 257 af 11.10.2000, s. 2).

(2) Indtil udløbet af EKSF traktaten den 23. juli 2002 forbliver disse retningslinjer gyldige, dette gælder også for artikel 11, stk. 8, i Kommissionens beslutning nr. 2277/96/EKSF af 28. november 1996 om beskyttelse mod dumpingimport fra lande, der ikke er medlemmer af Det Europæiske Kul- og Stålfællesskab (EFT L 308 af 29.11.1996, s. 11), senest ændret ved beslutning nr. 435/2001/EKSF (EFT L 63 af 3.3.2001, s. 14). Ansøgninger om tilbagebetaling modtaget i henhold til artikel 11, stk. 8 i ovennævnte beslutning vil blive omfattet af EF-forordningen fra og med 24. juli 2002.

(3) Kommissionens meddelelse vedrørende tilbagebetaling af antidumpingtold (EFT C 266 af 22.10.1986, s. 2).

(4) Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1), senest ændret ved forordning (EF) nr. 2700/2000 (EFT L 311 af 12.12.2000, s. 17).

(5) Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 (EFT L 253 af 11.10.1993, s. 1).

(6) Hvis en importør anfægter berettigelsen af, at hans transaktioner pålægges antidumpingtold (uanset om denne handling suspenderer betalingen af tolden), eller hvis den nationale myndighed har modtaget sikkerhedsstillelse for en eventuel skyldig antidumpingtold, bør importøren ikke desto mindre (hvis han ønsker det) indgive en anmodning om tilbagebetaling af antidumpingtold inden for fristen på seks måneder sammen med en anmodning om, at Kommissionen suspenderer undersøgelsen, indtil det er afgjort, om der skal betales told.

(7) For så vidt angår beregning af frister generelt henvises til Rådets forordning (EØF, Euratom) nr. 1182/71 af 3. juni 1971 om fastsættelse af regler om tidsfrister, datoer og tidspunkter (EFT L 124 af 8.6.1971, s. 1).